ØKONOMI OG MARITIME ANLIGENNEDER

Kontoret for statssekretæren for økonomi

Bekendtgørelse nr. XXX/2023

Resumé: Bekendtgørelse om forskrift om retlig metrologisk kontrol af opacimetre.

Den metrologiske kontrol af målemetoder og -instrumenter i Portugal er i overensstemmelse med den generelle plan, der er godkendt ved lovdekret nr. 29/2022 af 7. april, de generelle bestemmelser i den generelle forskrift om metrologisk kontrol, der er godkendt ved bekendtgørelse nr. 211/2022 af 23. august, samt bestemmelserne i de specifikke bekendtgørelser for hvert måleinstrument.

Med henblik på offentliggørelsen af denne retlige ordning er det nødvendigt at vedtage den specifikke forskrift, der skal overholdes ved metrologisk kontrol af opacimetre, og som ophæver bekendtgørelse nr. 797/2009 af 1. december.

Denne bekendtgørelse har været omfattet af den informationsprocedure med hensyn til tekniske forskrifter samt forskrifter for informationssamfundets tjenester, der er fastsat i Europa-Parlamentets og Rådets direktiv (EU) 2015/1535 af 9. september 2015.

Derfor:

I henhold til artikel 2, litra a), og artikel 25, stk. 1, i lovdekret nr. 29/2022 af 7. april, sammenholdt med bestemmelserne i artikel 1, stk. 4, i den forskrift, der er knyttet som bilag til bekendtgørelse nr. 211/2022 af 23. august, fastsætter regeringen gennem statssekretæren for økonomi følgende:

Artikel 1

**Formål**

Hermed godkendes forskriften om retlig metrologisk kontrol af opacimetre, der er knyttet som bilag til denne bekendtgørelse, og som udgør en integrerende del heraf.

Artikel 2

**Ophævelsesbestemmelse**

Bekendtgørelse nr. 797/2009 af 1. december ophæves hermed.

Artikel 3

**Ikrafttræden**

Denne bekendtgørelse træder i kraft dagen efter dens offentliggørelse.

xx xxxxxx 2023. – Statssekretæren for økonomi, *Pedro Cilínio.*

BILAG

**FORSKRIFT OM RETLIG METROLOGISK KONTROL AF OPACIMETRE**

Artikel 1

**Anvendelsesområde**

Denne forskrift finder anvendelse på opacimetre beregnet til måling af røgtætheden af udstødningsemissioner fra dieseldrevne køretøjer.

Artikel 2

**Definition**

I denne forskrift forstås ved opacimetre instrumenter, der er konstrueret til kontinuerlig måling af røgtætheden af udstødningsemissioner fra dieseldrevne køretøjer.

Artikel 3

**Ibrugtagning**

Opacimetre skal opfylde de definerede metrologiske og tekniske krav i standard ISO 11614.

Artikel 4

**Angivelse**

(1) Angivelsen fra opacimetre udtrykkes ved lysabsorptionskoefficienten, repræsenteret ved symbolet k, og i enheden m-1.

(2) Opacitetsværdierne er procenter og udtrykkes ved symbolet N.

(3) Når omregningsfaktoren er behørigt udtrykt, kan andre ækvivalente enheder baseret på det internationale enhedssystem (SI) accepteres.

Artikel 5

**Retlig metrologisk kontrol**

Den retlige metrologiske kontrol af opacimetre varetages af det portugisiske kvalitetsinstitut, I. P. (IPQ, I. P.) og omfatter operationerne modelgodkendelse, første verifikation, periodisk verifikation og ekstraordinær verifikation.

Artikel 6

**Modelgodkendelse**

(1) Modelgodkendelsen skal opfylde kravene i artikel 7 i lovdekret nr. 29/2022 af 7. april og artikel 2 i den forskrift, der er knyttet som bilag til bekendtgørelse nr. 211/2022 af 23. august.

(2) I modelgodkendelsens gyldighedsperiode kræves der supplerende modelgodkendelse ved enhver ændring af den godkendte model, ved udskiftning af komponenter, tilføjelse af en supplerende anordning, ændring af de installerede computerprogrammer *(software)*) eller ved ændringer, der kan påvirke måleresultaterne eller de forskriftsmæssige anvendelsesbetingelser.

(3) De computerprogrammer, der anvendes af opacimetre, skal sikre integritet og fortrolighed af de data, der indhentes og vises, og skal være underlagt unik og utvetydig identifikation.

Artikel 7

**Første verifikation**

(1) Den første verifikation skal udføres, inden instrumentet bringes i omsætning eller efter reparation af det, samt hvis forseglingen brydes, med undladelse af den periodiske verifikation i det pågældende år, der har samme gyldighedsperiode.

(2) De første verifikationsprøvninger skal udføres i overensstemmelse med de metrologiske og tekniske krav i artikel 3 i denne forskrift.

(3) De maksimalt tilladelige fejlværdier for den første verifikation er lig med ± 2 % opacitet, N.

Artikel 8

**Periodisk verifikation**

(1) Periodisk verifikation finder sted årligt og er gyldig i et år efter dens afslutning.

(2) Prøvningerne for periodisk verifikation er de samme som dem, der er fastsat for den første verifikation.

(3) Værdierne for de maksimalt tilladelige fejl for den periodiske verifikation er lig med værdierne for de maksimalt tilladelige fejl, der er fastsat for den første verifikation.

Artikel 9

**Ekstraordinær verifikation**

(1) Ekstraordinær verifikation omfatter prøvningerne for periodisk verifikation.

(2) Ved den ekstraordinære verifikation er værdierne for de maksimalt tilladelige fejl lig med værdierne for de maksimalt tilladelige fejl, der er fastsat for den periodiske verifikation.

Artikel 10

**Påskrifter og mærkninger**

(1) Opacimetre skal, synligt og læseligt, være forsynet med påskrifter og mærkninger i overensstemmelse med de metrologiske krav i artikel 3 i denne forskrift.

(2) Opacimetre skal desuden være forsynet med det modelgodkendelsessymbol og andre symboler eller referencer, der er hensigtsmæssige for deres formål.

Artikel 11

**Overgangsbestemmelse**

De anvendte instrumenter kan forblive i brug, så længe de er i god stand, og hvis de metrologiske kontrolprøvninger ikke udvikler fejl, der overskrider de maksimalt tilladelige fejl.

Artikel 12

**Afsluttende bestemmelse**

Bestemmelserne i de foregående artikler er ikke til hinder for markedsføring eller fortsat anvendelse af opacimetre, der ledsages af overensstemmelsesvurderingsattester udstedt af organer, der er anerkendt i henhold til gældende EU-lovgivning, inden for rammerne af den retlige metrologiaktivitet baseret på specifikationer og procedurer, der sikrer en metrologisk kvalitet som den, der er omhandlet i denne forskrift, idet ækvivalensen vurderes af IPQ. I.P.